CELEX: 32015D0384
Language: mt
Date: 2015-03-02 00:00:00
Title: Deċiżjoni tal-Kunsill (UE) 2015/384 tat- 2 ta' Marzu 2015 dwar il-konklużjoni, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta' Implimentazzjoni tiegħu

10.3.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 65/1
            
         DEĊIŻJONI TAL-KUNSILL (UE) 2015/384
   tat-2 ta' Marzu 2015
   dwar il-konklużjoni, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta' Implimentazzjoni tiegħu
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-Artikolu 43 tiegħu, flimkien mal-Artikolu 218(6)(a), it-tieni paragrafu u l-Artikolu 218(7) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:
   
               (1)
            
            
               L-Unjoni u r-Repubblika tas-Senegal innegozjaw tehim ta' Sħubija dwar is-Sajd Sostenibbli (minn hawn 'il quddiem imsejjaħ “il-Ftehim”) għal perjodu ta' ħames snin u jiġġedded b'mod taċitu, kif ukoll Protokoll ta' Implimentazzjoni (minn hawn 'il quddiem imsejjaħ “il-Protokoll”), li wkoll ikopri perjodu ta' ħames snin, biex tagħti opportunitajiet tas-sajd lill-bastimenti tal-Unjoni fl-ilmijiet li jaqgħu fis-sovranità jew il-ġurisdizzjoni tar-Repubblika tas-Senegal f'dak li għandu x'jaqsam mas-sajd.
            
         
               (2)
            
            
               Dan il-Ftehim u dan il-Protokoll ġew iffirmati fl-20 ta' Novembru 2014 skont id-Deċiżjoni 2014/733/UE (1) u japplikaw fuq bażi provviżorja mid-data tal-iffirmar tagħhom.
            
         
               (3)
            
            
               Il-Ftehim u l-Protokoll għandhom jiġu approvati.
            
         
               (4)
            
            
               Il-Ftehim jistabbilixxi Kumitat Konġunt li jkun inkarigat mill-monitoraġġ tal-implimentazzjoni ta' dan il-Ftehim. Barra minn hekk, skont il-Protokoll, il-Kumitat Konġunt jista' japprova ċertu emendi tal-Protokoll. Sabiex tiġi ffaċilitata l-approvazzjoni ta' dawn l-emendi, il-Kummissjoni għandha tingħata s-setgħa tapprovahom permezz ta' proċedura ssimplifikata, b'ċertu kundizzjonijiet,
            
         ADOTTA DIN ID-DEĊIŻJONI:
   Artikolu 1
   Il-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u l-Protokoll ta' Implimentazzjoni tiegħu b'dan huma approvati f'isem l-Unjoni (2).
   Artikolu 2
   Il-President tal-Kunsill għandu jaġixxi, f'isem l-Unjoni, skont in-notifiki previsti fl-Artikolu 16 tal-Ftehim u fl-Artikolu 13 tal-Protokoll rispettivament.
   Artikolu 3
   Soġġett għad-dispożizzjonijiet u l-kondizzjonijiet stabbiliti fl-Anness, il-Kummissjoni għandha s-setgħa tapprova, f'isem l-Unjoni, l-emendi għall-Protokoll fil-Kumitat Konġunt.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, it-2 ta' Marzu 2015.
      
         
            Għall-Kunsill
         
         
            Il-President
         
         D. REIZNIECE-OZOLA
      
   
   
      (1)  ĠU L 304, 23.10.2014, p. 1.
   
      (2)  Il-Ftehim u l-Protokoll ġew ippubblikati fil-ĠU L 304, 23.10.2014, p. 3 flimkien mad-deċiżjoni dwar l-iffirmar tagħhom.
   
      ANNESS
      
         Ambitu tal-għoti tas-setgħa u l-proċedura għall-istabbiliment tal-pożizzjoni tal-Unjoni fil-Kumitat Konġunt
      
      
               
                  1.
               
               
                  Il-Kummissjoni għandha tkun awtorizzata tinnegozja mar-Repubblika tas-Senegal u, fejn adatt u sakemm tkun konformi mal-paragrafu 3 ta' dan l-Anness, tapprova l-emendi tal-Protokoll fir-rigward tal-kwistjonijiet li ġejjin:
                  
                              (a)
                           
                           
                              reviżjoni tal-opportunitajiet tas-sajd u stabbiliment ta' opportunitajiet tas-sajd ġodda f'konformità mal-Artikolu 7(3)(a) tal-Ftehim u l-Artikoli 6 u 7 tal-Protokoll;
                           
                        
                              (b)
                           
                           
                              deċiżjoni dwar il-modalitajiet tal-appoġġ settorjali f'konformità mal-Artikolu 7(3)(b) tal-Ftehim u l-Artikolu 4 tal-Protokoll;
                           
                        
                              (c)
                           
                           
                              kundizzjonijiet (li jinkludu speċifikazzjonijiet tekniċi u modalitajiet) għall-eżerċitar tas-sajd bil-bastimenti tas-sajd tal-Unjoni f'konformità mal-Artikolu 7(3)(c) tal-Ftehim u mal-Anness tal-Protokoll.
                           
                        
            
               
                  2.
               
               
                  Fil-Kumitat Konġunt stabbilit skont il-Ftehim, l-Unjoni għandha:
                  
                              (a)
                           
                           
                              taġixxi skont l-għanijiet li hija ssegwi fi ħdan il-qafas tal-politika komuni tas-sajd;
                           
                        
                              (b)
                           
                           
                              tikkonforma mal-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni esterna tal-politika komuni tas-sajd;
                           
                        
                              (c)
                           
                           
                              tippromwovi pożizzjonijiet li huma kompatibbli mar-regoli rilevanti adottati mill-organizzazzjonijiet reġjonali tal-ġestjoni tas-sajd.
                           
                        
            
               
                  3.
               
               
                  Meta jkun previst li tiġi adottata deċiżjoni dwar l-emendi tal-Protokoll imsemmija fil-punt 1 waqt laqgħa tal-Kumitat Konġunt, għandhom jittieħdu l-passi meħtieġa sabiex il-pożizzjoni li tittieħed f'isem l-Unjoni tkun tqis id-dejta tal-istatistika, bijoloġika u dwar aspetti oħra l-iktar riċenti mibgħuta lill-Kummissjoni.
                  Għal dan il-għan u abbażi ta' din id-dejta, is-servizzi tal-Kummissjoni għandhom jibagħtu lill-Kunsill jew lill-korpi preparatorji tiegħu, biżżejjed żmien qabel il-laqgħa tal-Kumitat Konġunt rilevanti, dokument li jispjega fid-dettall l-elementi speċifiċi tal-pożizzjoni proposta tal-Unjoni, għall-analiżi u l-approvazzjoni tiegħu.
                  F'dak li għandu x'jaqsam mal-kwistjonijiet imsemmija fil-punt 1(a), il-Kunsill għandu japprova l-pożizzjoni prevista tal-Unjoni b'maġġoranza kkwalifikata tal-voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata sakemm għadd ta' Stati Membri li jkun daqs minoranza li timblokka ma joġġezzjonax għaliha waqt laqgħa tal-korp preparatorju tal-Kunsill jew fi żmien għoxrin jum minn meta jasal id-dokument ta' tħejjija, skont liema minnhom jiġi l-ewwel. F'każ li jkun hemm xi oġġezzjoni, il-kwistjoni għandha tintbagħat lill-Kunsill.
                  Jekk, matul laqgħat ulterjuri, inkluż dawk fuq il-post, ma jkunx jista' jintlaħaq qbil sabiex il-pożizzjoni tal-Unjoni tkun tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.
               
            
               
                  4.
               
               
                  Il-Kummissjoni hija mistiedna tieħu l-miżuri kollha meħtieġa, meta jkun xieraq, biex tiżgura s-segwitu tad-deċiżjoni tal-Kumitat Konġunt, inkluż, fejn ikun xieraq, il-pubblikazzjoni tad-deċiżjoni rilevanti f'Il-Ġurnal Uffiċjali tal-Unjoni Ewropea u l-komunikazzjoni ta' kwalunkwe proposta meħtieġa għall-implimentazzjoni ta' din id-deċiżjoni.